Cicely Tyson

Cicely Louise Tyson (19. detsember 1924 New York – 28. jaanuar 2021 New York) oli USA näitleja. Tema näitlejakarjäär kestis enam kui seitse aastakümmet, mille jooksul kogus ta tuntust enesekindlate afroameeriklastest naiste kehastamisega.

1950. aastatel ja 1960. aastatel tegi Tyson filmides ja televisioonis väiksemaid rolle. Suurema tähelepanu ja kriitikute tunnustuse pälvis ta Rebecca Morgani rolliga filmis "Sounder" (1972). See roll tõi talle ta parima naispeaosatäitja kategoorias Oscari ja Kuldgloobuse nominatsiooni. 1974. aastal kehastas ta nimirolli telefilmis "The Autobiography of Miss Jane Pittman", saades rolli eest kaks Emmy auhinda ja ühe BAFTA auhinna nominatsiooni.

2011. aastal mängis ta auhinnatud draamafilmis "Koduabiline" ("The Help") Constantine Jeffersoni. Aastatel 2015–2020 kehastas ta kohtudraamasarja "Kuidas mõrvast puhtalt pääseda" ("How to Get Away with Murder") kümnes episoodis Ophelia Harknessi, mille eest nomineeriti ta viiel korral Primetime Emmy auhinnale kategoorias silmapaistev külalisnäitlejanna draamasarjas.

Lisaks rollidele televisioonis ja filmides mängis Tyson alates 1950. aastastest teatris. 2013. aastal mängis ta Broadway näidendis "The Trip to Bountiful", võites rolliga Tony ja Drama Deski auhinna.

2015. aastal pälvis Tyson Kennedy keskuse elutööauhinna ja 2018. aastal elutöö eest au-Oscari. 2016. aastal tunnustati teda Presidendi Vabadusmedaliga. 2020. aastal võeti ta Televisiooni Kuulsuste Halli liikmeks.

Aastatel 1981–1989 oli ta abielus muusiku Miles Davisega.

Välislingid 
 
 Cicely Tyson Internet Broadway Database'is

Ameerika Ühendriikide näitlejad
Ameerika Ühendriikide teatrinäitlejad
Sündinud 1924
Surnud 2021